**Fluturi noi**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Albastru-n cer și verde pe pământ -

Așa-i acum, e-o primăvară caldă

Și-n dansul nou, uitând de nori și vânt,

În fluturi noi, privirile își scaldă.

Cuprinde-n ochii ei nemărginiri

Întinerite-n roua dimineții

Odată cu-ale zorilor priviri

Ce-ndepărtează urmele tristeții.

Și râde înspre noaptea ce-a trecut,

Și cântă fericită și zglobie

În zborul ce-l mai are de făcut

Atât cât timpul ei va fi să fie.

Spre fluturi noi, trimite-acum salut,

Căci fluturii albaștri-au dispărut